তথ্যবিবরণী নম্বর: ১৮৪৩

**দুর্নীতির বিরুদ্ধে কঠোর অবস্থান এবং কর্মক্ষেত্রে জবাবদিহিতা নিশ্চিত করতে হবে**

 **- স্থানীয় সরকার উপদেষ্টা**

ঢাকা, ১৩ অগ্রহায়ণ (২৮ নভেম্বর):

স্থানীয় সরকার, পল্লী উন্নয়ন ও সমবায় মন্ত্রণালয় এবং যুব ও ক্রীড়া মন্ত্রণালয়ের উপদেষ্টা আসিফ মাহমুদ সজীব ভূঁইয়া বলেছেন, সরকারি কর্মকর্তাদের দুর্নীতির বিষয়ে সতর্কতা এবং কাজের ক্ষেত্রে স্বচ্ছতা বজায় রাখা ও জবাবদিহিতা নিশ্চিত করতে হবে।

আজ বাংলাদেশ সচিবালয়ে স্থানীয় সরকার বিভাগের নভেম্বর মাসের সমন্বয় সভায় এ বিভাগের সম্মেলন কক্ষে প্রধান অতিথি হিসেবে বক্তব্যকালে উপদেষ্টা এ কথা বলেন।

স্থানীয় সরকার বিভাগের সচিব (রুটিন দায়িত্ব) মোঃ নজরুল ইসলামের সভাপতিত্বে গত সমন্বয় সভার গৃহীত সিদ্ধান্তসমূহের বাস্তবায়ন ও অগ্রগতি পর্যালোচনা, প্রকল্প মনিটরিং ও মূল্যায়ন কার্যক্রম, অভিযোগ নিষ্পত্তি, ডি-নথির ব্যবহার বৃদ্ধি, ডেঙ্গু নিয়ন্ত্রণ কার্যক্রম, দপ্তর-সংস্থা সম্পর্কিত আলোচনা-সহ বিভিন্ন বিষয়ে মতবিনিময় হয়।

উপদেষ্টা বলেন, রাজনৈতিক প্রভাব মুক্ত থেকে গণঅভ্যুত্থানের আকাঙ্ক্ষা বাস্তবায়নে নিরপেক্ষতার সাথে কাজ করতে হবে। পূর্বের কার্যক্রমের ওপর ভিত্তি করে জেলা পর্যায়ে পর্যালোচনার মাধ্যমে বঞ্চিত এলাকাগুলোকে অধিক গুরুত্ব দিয়ে বাজেট পুনর্বণ্টন করার নির্দেশনা প্রদান করেছেন স্থানীয় সরকার উপদেষ্টা।

স্থানীয় সরকার উপদেষ্টা আরো বলেন, শীঘ্রই স্থানীয় সরকার বিভাগের আওতাধীন দপ্তর ও সংস্থাগুলোর গুরুত্বপূর্ণ শূন্য পদে নিয়োগ কার্যক্রম শুরু হবে।

স্থানীয় সরকার বিভাগের সচিব (রুটিন দায়িত্ব) বলেন, দ্রুত এবং কার্যকরভাবে সরকারি সেবা জনগণের কাছে পৌঁছে দিতে সকল কর্মকর্তাদের কাজের ক্ষেত্রে গতিশীলতা বৃদ্ধি করার নির্দেশনা প্রদান করা হয়েছে।

সভায় স্থানীয় সরকার বিভাগের ঊর্ধ্বতন কর্মকর্তাবৃন্দ এবং বিভিন্ন দপ্তর ও সংস্থার প্রধানগণ উপস্থিত ছিলেন।

#

সালাউদ্দিন/রানা/সঞ্জীব/শামীম/২০২৪/২০২৫ঘণ্টা

তথ্যবিবরণী নম্বর: ১৮৪২

**প্রকল্পের প্রস্তাবনা বাস্তবায়ন পায়রা বন্দর নগরী ও কুয়াকাটা উপকূলীয় অঞ্চলের উন্নয়নে ভূমিকা রাখবে**

 **- গৃহায়ন উপদেষ্টা**

ঢাকা, ১৩ অগ্রহায়ণ (২৮ নভেম্বর):

গৃহায়ন ও গণপূর্ত মন্ত্রণালয় এবং শিল্প মন্ত্রণালয়ের উপদেষ্টা আদিলুর রহমান খান বলেছেন, ‘পায়রা বন্দর নগরী ও কুয়াকাটা উপকূলীয় অঞ্চলের পরিবেশ পর্যটন ভিত্তিক সমন্বিত পরিকল্পনা প্রণয়ন' সমাপ্ত প্রকল্পের প্রস্তাবনা বাস্তবায়নের কিছু প্রস্তাবনা এসেছে। এই প্রস্তাবনাগুলো যেন রিভাইজড আকারে আসে, যা দীর্ঘমেয়াদে এ অঞ্চলের উন্নয়নে ফলাফল নিয়ে আসতে পারে। আমাদের সে লক্ষ্যে কাজ করতে হবে।

উপদেষ্টা আজ ঢাকায় পূর্তভবনে নগর উন্নয়ন অধিদপ্তর গৃহায়ন ও গণপূর্ত আয়োজিত ‘পায়রা বন্দর নগরী ও কুয়াকাটা উপকূলীয় অঞ্চলের পরিবেশ পর্যটন ভিত্তিক সমন্বিত পরিকল্পনা প্রণয়ন’ শীর্ষক সমাপ্ত প্রকল্পের প্রস্তাবনা বাস্তবায়ন বিষয়ে সেমিনারে এ কথা বলেন।

গৃহায়ন ও গণপূর্ত মন্ত্রণালয়ের সচিব মোঃ হামিদুর রহমান খানের সভাপতিত্বে সেমিনারে বক্তব্য রাখেন পরিবেশ, বন ও জলবায়ু পরিবর্তন মন্ত্রণালয় এবং পানি সম্পদ মন্ত্রণালয়ের উপদেষ্টা সৈয়দা রিজওয়ানা হাসান।

উপদেষ্টা সৈয়দা রিজওয়ানা হাসান বাংলাদেশের উপকূলীয় অঞ্চলসমূহের প্রত্যাশিত সেবা নিশ্চিতকল্পে Coastal Zone Management Rule প্রণয়ন করার পাশাপাশি সারা দেশের পরিকল্পিত ও সুষম উন্নয়নের লক্ষ্যে স্থানিক পরিকল্পনা (Spatial Planning) প্রণয়ন করার বিষয়ে গুরুত্ব আরোপ করেন।

সেমিনারে আলোচনা করেন বুয়েটের অধ্যাপক ড. শামসুল হক, অধ্যাপক ড. ইসরাত ইসলাম ও অধ্যাপক ড. মোসলেহ উদ্দীন হাসান। স্বাগত বক্তব্য রাখেন নগর উন্নয়ন অধিদপ্তরের পরিচালক মোঃ মাহমুদ আলী।

সেমিনারে রাজউক চেয়ারম্যান মেজর জেনারেল ছিদ্দিকুর রহমান সরকার (অব.), অতিরিক্ত সচিব মোঃ আব্দুল মতিন ও শাকিলা জেরিন আহমেদ, গণপূর্ত অধিদপ্তরের প্রধান প্রকৌশলী শামিম আখতার, স্থাপত্য অধিদপ্তরের প্রধান স্থপতি মীর মনজুরুর রহমান-সহ নগর পরিকল্পনাবিদ ও মন্ত্রণালয় এবং দপ্তর-সংস্থার কর্মকর্তাবৃন্দ উপস্থিত ছিলেন।

#

আলমগীর/রানা/সঞ্জীব/রফিকুল/শামীম/২০২৪/২০২৫ঘণ্টা

তথ্যবিবরণী নম্বর: ১৮৪১

জয়েন্ট ওয়ার্কিং গ্রুপের তৃতীয় সভা
**বাংলাদেশ ও অস্ট্রেলিয়ার দ্বিপাক্ষিক বাণিজ্য সম্প্রসারণের উদ্যোগ**

ক্যানবেরা (অস্ট্রেলিয়া), ২৮ নভেম্বর:

অস্ট্রেলিয়ার রাজধানী ক্যানবেরায় দেশটির পররাষ্ট্র দফতরে গতকাল দু’দেশের মধ্যে স্বাক্ষরিত ট্রেড ও ইনভেস্টমেন্ট ফ্রেমওয়ার্ক এরেঞ্জমেন্টের আওতায় গঠিত জয়েন্ট ওয়ার্কিং গ্রুপের তৃতীয় সভা অনুষ্ঠিত হয়েছে।

সভায় ট্রেড পলিসি, কৃষি, শিক্ষা, বিনিয়োগ, পোশাক শিল্প, জ্বালানি ও তথ্যপ্রযুক্তি-সহ বিভিন্ন ক্ষেত্রে বাংলাদেশ ও অস্ট্রেলিয়ার মধ্যে পারস্পরিক সহযোগিতা বৃদ্ধির বিষয়ে আগ্রহ প্রকাশ করা হয়।

বাংলাদেশ ও অস্ট্রেলিয়ার প্রতিনিধিদলের নেতৃত্ব দেন বাণিজ্য মন্ত্রণালয়ের অতিরিক্ত সচিব মোঃ আব্দুর রহিম খান এবং অস্ট্রেলিয়ার পররাষ্ট্র দফতরের প্রথম সহকারী সচিব সারা স্টোরি। এসময় উপস্থিত ছিলেন অস্ট্রেলিয়ার বাণিজ্য ও বিনিয়োগ বিষয়ক ডেপুটি সেক্রেটারি জর্জ মিনা।

আগামী ২০২৬ সালে স্বল্পোন্নত দেশ (এলডিসি)-এর তালিকা থেকে উত্তরণের পরও বাংলাদেশি পণ্যের শুল্ক ও কোটামুক্ত সুবিধা অব্যাহত রাখার সিদ্ধান্ত এসময় পুনর্ব্যক্ত করেন ডেপুটি সেক্রেটারি জর্জ মিনা।

বৈঠকে বাংলাদেশের তথ্যপ্রযুক্তি খাতে অস্ট্রেলিয়াকে বিনিয়োগের আহ্বান জানানো হয়। বাংলাদেশের গ্রীষ্মকালীন ফল আমদানির ক্ষেত্রে অস্ট্রেলিয়ার প্রতিনিধিরা ইতিবাচক মনোভাব পোষণ করেন। এসময় কৃষি ক্ষেত্রে পারস্পরিক সহযোগিতা বৃদ্ধির ওপরও জোর দেওয়া হয়। বাংলাদেশের পোশাক শিল্পে অস্ট্রেলিয়ার উল ও কটন ব্যবহারের বিষয়ে অস্ট্রেলিয়া আগ্রহী। এছাড়া কারিগরি শিক্ষা ও দক্ষ জনশক্তি বৃদ্ধিতে প্রশিক্ষণ ও কারিগরি সহায়তা প্রদানের ক্ষেত্রে অস্ট্রেলিয়ার সহযোগিতা চাওয়া হয়। ভবিষ্যতে দু’দেশের মধ্যে সরাসরি বিমান চলাচলের বিষয়ে এসময় আশাবাদ ব্যক্ত করা হয়।

বৈঠকে ক্যানবেরাস্থ বাংলাদেশ হাইকমিশনের কর্মকর্তা-সহ বাংলাদেশের পররাষ্ট্র, কৃষি, মৎস্য ও প্রাণিসম্পদ মন্ত্রণালয়ের সংশ্লিষ্ট কর্মকর্তারা অংশগ্রহণ করেন। এছাড়া বাংলাদেশে অস্ট্রেলিয়ার হাইকমিশনার ভার্চুয়ালি সংযুক্ত ছিলেন।

উল্লেখ্য, জয়েন্ট ওয়ার্কিং গ্রুপের চতুর্থ সভা আগামী বছর একই সময়ে ঢাকায় অনুষ্ঠিত হবে।

#

তৌহিদুল/রানা/সঞ্জীব/রফিকুল/শামীম/২০২৪/২১৩০ ঘণ্টা

Handout Number: 1840

**Integrated planning is essential for eco-friendly**

**tourism development and coastal area protection
 --- Environment Advisor**

Dhaka, 28 November:

 Syeda Rizwana Hasan, Advisor to the Ministry of Environment, Forest and Climate Change and the Ministry of Water Resources, emphasized the need for implementing integrated planning to ensure eco-friendly tourism development and coastal area protection.

 The Advisor made these remarks today at a seminar titled ‘Formulating an Integrated Plan for Eco-tourism in Payra Port City and Kuakata Coastal Region,’ held at the conference hall of the Public Works Department in Segunbagicha.

 The Environment Advisor stressed the importance of zoning in coastal areas and introducing Coastal Zone Management Rules and Special Management Plans. She also highlighted the need to update the Coastal Zone Policy. Additionally, work is ongoing to draft laws on land zoning and agricultural land protection. She further mentioned that coastal green belts must be established, the proper use of groundwater ensured, and waste management modernized. Single-use plastics must be banned, and afforestation initiatives expanded.

 Adilur Rahman Khan, Advisor to the Ministry of Housing and Public Works and the Ministry of Industries, said that the project proposals should be revised to ensure long-term sustainable development in the region.

 At the seminar, Project Director Sharif Mohammad Tariquzzaman presented the project proposals, while BUET professors Dr. Shamsul Hoque, Dr. Israt Islam, and Dr. Mosleh Uddin Hasan discussed the findings.

 The event was attended by RAJUK Chairman Major General Siddiqur Rahman Sarkar (Retd.), Additional Secretary of Ministry of Housing and Public Works Md. Abdul Matin, Chief Engineer of Public Works Department Shamim Akhtar and other senior officials and urban planners.

Later, Syeda Rizwana Hasan addressed a stakeholder consultation meeting on the proposed ‘Zero Waste Action Plan’ to eliminate plastic pollution from Saint Martin’s Island. The meeting was attended by members of the Bangladesh Sustainability Alliance, ministry officials, and the Director General of the Department of Environment.

#

Dipankar/Rana/Rafiqul/Joynul/2024/1745

তথ্যবিবরণী নম্বর: ১৮৩৯

**উপকূলীয় অঞ্চলের পরিবেশ সুরক্ষায় সমন্বিত পরিকল্পনা অপরিহার্য**

 **- পরিবেশ উপদেষ্টা**

ঢাকা, ১৩ অগ্রহায়ণ (২৮ নভেম্বর):

পরিবেশ, বন ও জলবায়ু পরিবর্তন মন্ত্রণালয় এবং পানি সম্পদ মন্ত্রণালয়ের উপদেষ্টা সৈয়দা রিজওয়ানা হাসান বলেছেন, পরিবেশবান্ধব পর্যটন উন্নয়ন ও উপকূলীয় অঞ্চল সুরক্ষায় সমন্বিত পরিকল্পনা বাস্তবায়ন জরুরি। তিনি বলেন, উপকূলীয় এলাকায় কাজের জোনিং করতে হবে। কোস্টাল জোন ম্যানেজমেন্ট রুলস এবং স্পেসিয়াল ম্যানেজমেন্ট প্ল্যান তৈরি করতে হবে। কোস্টাল জোন পলিসি আপডেট করাও প্রয়োজন।

আজ সেগুনবাগিচার পূর্ত ভবনের সম্মেলন কক্ষে ‘পায়রা বন্দর নগরী ও কুয়াকাটা উপকূলীয় অঞ্চলের পরিবেশ পর্যটন ভিত্তিক সমন্বিত পরিকল্পনা প্রণয়ন’ শীর্ষক সেমিনারে উপদেষ্টা এসব কথা বলেন।

উপদেষ্টা আরো বলেন, কৃষি জমি সুরক্ষায় ল্যান্ড জোনিং ও কৃষি জমি সুরক্ষা আইনের খসড়া তৈরির কাজ চলছে। উপকূলীয় সবুজ বেষ্টনী গড়ে তুলতে হবে। ভূগর্ভস্থ পানির সঠিক ব্যবহার নিশ্চিত করা ও বর্জ্য ব্যবস্থাপনা আধুনিক করতে হবে। সিঙ্গেল-ইউজ প্লাস্টিক ব্যবহার বন্ধ এবং বনায়ন কার্যক্রম বাড়াতে হবে।

সেমিনারে গৃহায়ন ও গণপূর্ত মন্ত্রণালয় এবং শিল্প মন্ত্রণালয়ের উপদেষ্টা আদিলুর রহমান খান বলেন, এই প্রকল্পের প্রস্তাবনাগুলো রিভাইজড আকারে আনতে হবে, যাতে দীর্ঘমেয়াদে এ অঞ্চলের উন্নয়ন নিশ্চিত হয়।

সেমিনারে প্রকল্প পরিচালক শরীফ মোহাম্মদ তারিকুজ্জামান প্রকল্পের প্রস্তাবনা উপস্থাপন করেন। বুয়েটের অধ্যাপক ড. শামসুল হক, অধ্যাপক ড. ইসরাত ঈসলাম এবং অধ্যাপক ড. মোসলেহ উদ্দীন হাসান প্রবন্ধ নিয়ে আলোচনা করেন।

সেমিনারে রাজউক চেয়ারম্যান মেজর জেনারেল ছিদ্দিকুর রহমান সরকার (অব.), অতিরিক্ত সচিব মো. আব্দুল মতিন, প্রধান প্রকৌশলী শামিম আখতার-সহ অন্যান্য কর্মকর্তা উপস্থিত ছিলেন।

পরে সৈয়দা রিজওয়ানা হাসান সেন্টমার্টিন দ্বীপকে প্লাস্টিক দূষণমুক্ত করতে প্রস্তাবিত ‘জিরো ওয়েস্ট অ্যাকশন প্ল্যান’ নিয়ে বাংলাদেশ সাসটেইনেবিলিটি অ্যালাইন্স’র সদস্যগণের সাথে আয়োজিত মতবিনিময় সভায় প্রধান অতিথির বক্তব্য দেন। সেখানে মন্ত্রণালয়ের সচিব, অতিরিক্ত সচিব ও পরিবেশ অধিদপ্তরের মহাপরিচালক-সহ সংশ্লিষ্ট কর্মকর্তারা উপস্থিত ছিলেন।

#

দীপংকর/রানা/রফিকুল/জয়নুল/২০২৪/১৭৪০ঘণ্টা

তথ্যবিবরণী নম্বর: ১৮৩৮

**নতুন বাংলাদেশ গড়ার লক্ষ্যে তারুণ্যের উৎসব এর মিডিয়া লঞ্চিং আগামী রবিবার**

ঢাকা, ১৩ অগ্রহায়ণ ( ২৮ নভেম্বর):

বাংলাদেশ প্রিমিয়ার লীগ ২০২৫-কে কেন্দ্র করে নতুন বাংলাদেশ গড়ার লক্ষ্যে যুব ও ক্রীড়া মন্ত্রণালয়ের আয়োজনে এবং বাংলাদেশ ক্রিকেট বোর্ডের সহযোগিতায় ১লা ডিসেম্বর রবিবার ঢাকায় হোটেল ইন্টারকন্টিনেন্টালের রূপসী বাংলা গ্র্যান্ড বলরুমে এ মিডিয়া লঞ্চিং অনুষ্ঠিত হবে। তারুণ্যের উৎসব ২০২৫-এর প্রতিপাদ্য নির্ধারণ করা হয়েছে, ‘এসো দেশ বদলাই, পৃথিবী বদলাই’।

অনুষ্ঠানে যুব ও ক্রীড়া উপদেষ্টা আসিফ মাহমুদ সজীব ভূঁইয়া প্রধান অতিথি হিসেবে উপস্থিত থাকবেন। বিশেষ অতিথি হিসেবে প্রধান উপদেষ্টার কার্যালয়ের এসডিজি বিষয়ক মুখ্য সমন্বয়ক লামিয়া মোরশেদ ও জনপ্রশাসন মন্ত্রণালয়ের সিনিয়র সচিবসহ অন্যান্য মন্ত্রণালয়ের সচিবগণ উপস্থিত থাকবেন।

অনুষ্ঠানে তারুণ্যের উৎসব ২০২৫-এর লোগো এবং বাংলাদেশ প্রিমিয়ার লীগ ২০২৫-এর মাসকাট উন্মোচন করা হবে।

#

মামুন/ফাতেমা/রবি/সুবর্ণা/আলী/লিখন/২০২৪/.৩.০০ ঘণ্টা

তথ্যবিবরণী নম্বর: ১৮৩৭

**পরীক্ষামূলক টেলিটক অনলাইন সিমসেবা চালু**

ঢাকা, ১৩ অগ্রহায়ণ (২৮ নভেম্বর):

পরীক্ষামূলকভাবে টেলিটক অনলাইন সিম সেবা চালু করা হয়েছে। প্রাথমিকভাবে গতকাল থেকে কমার্শিয়াল পাইলটিং হিসেবে রাজশাহী বিভাগের রাজশাহী, নওগাঁ ও চাপাইনবাবগঞ্জ জেলার ১১ টি পোস্ট অফিসে এ সেবা শুরু করা হয়েছে। পরবর্তীতে বাংলাদেশের সকল জেলার পোস্ট অফিসের মাধ্যমে সেবাটি পাওয়া যাবে।

ডাক, টেলিযোগাযোগ ও তথ্যপ্রযুক্তি এবং তথ্য ও সম্প্রচার উপদেষ্টা মোঃ নাহিদ ইসলাম গতকাল ঢাকার হেয়ার রোডে তাঁর কার্যালয়ে পরীক্ষামূলকভাবে টেলিটক অনলাইন সিম সেবা উদ্বোধন করেন।

বাংলাদেশের একমাত্র রাষ্ট্রায়ত্ত্ব মোবাইল অপারেটর টেলিটক বাংলাদেশ লিমিটেড টেলিটকের সিম গ্রাহকের দরজায় পৌঁছে দিতে বাংলাদেশ ডাক বিভাগের পোস্ট অফিস এবং তাদের বিলি বন্টন সেবাকে একীভূত করেছে। যার ফলে অনলাইনে গ্রাহক তার সিম নম্বর পছন্দ ও অর্ডার করে তার সুবিধাজনক ডাকঘর থেকে অথবা বাসায় বসেও সংগ্রহ করতে পারবেন।

এখন থেকে গ্রাহক তার টেলিটকের পছন্দের সিমটি নিতে নির্দিষ্ট ডাকঘর থেকে ২৫০ টাকা এবং ঘরে বসে সংগ্রহ করতে ৩০০ টাকা মোবাইল ওয়ালেট এর মাধ্যমে পরিশোধ করতে হবে। অটোমেটেড ট্রাকিং নম্বর এর মাধ্যমে গ্রাহক সিমের ডেলিভারি অবস্থান জানতে পারবেন। টেলিটকের ওয়েবসাইট [teletalk.com.bd](http://teletalk.com.bd/) এই address এ (অনলাইন সিম) মেন্যুতে গিয়ে অনলাইনে অর্ডার করতে পারবে।

অনুষ্ঠানে ডাক ও টেলিযোগাযোগ বিভাগের সচিব ড. মোঃ মুশফিকুর রহমান, টেলিটক বাংলাদেশ লিমিটেডের ব্যবস্থাপনা পরিচালক নুরুল মাবুদ চৌধুরী, বাংলাদেশ ডাক বিভাগের মহাপরিচালক এস এম শাহাব উদ্দীনসহ টেলিটক ও ডাক বিভাগের উর্দ্ধতন কর্মকর্তাবৃন্দ উপস্থিত ছিলেন।

#

জসীম/রবি/সুবর্ণা/আলী/মানসুরা/২০২৪/১৫২৫ ঘণ্টা

তথ্যবিবরণী নম্বর: ১৮৩৬

**বিশ্বে ভাষা শিক্ষার সুযোগ শুধু একটি ভাষায় হলে হবেনা, অবশ্যই বহুভাষিক শিক্ষা গ্রহণ করতে হবে**

**-প্রাথমিক ও গণশিক্ষা উপদেষ্টা**

ঢাকা,১৩ অগ্রহায়ণ ( ২৮ নভেম্বর):

প্রাথমিক ও গণশিক্ষা উপদেষ্টা অধ্যাপক ডাঃ বিধান রঞ্জন রায় পোদ্দার বলেছেন, বাংলা ভাষার মাধ্যমে আমরা নিজেদেরকে প্রকাশ করি এবং এ ভাষা হলো আমাদের জাতীয় পরিচয় ও গর্বের ভিত্তি। ভাষা আমাদের ইতিহাস, পরিচয় এবং আকাঙ্খা বহন কর। ক্রমবর্ধমান বিশ্বে ভাষা শিক্ষার সুযোগ শুধু একটি ভাষায় হলে হবেনা। এটিকে অবশ্যই বহুভাষিক শিক্ষা গ্রহণ করতে হবে।

উপদেষ্টা আজ ঢাকায় ব্র্যাক ইউনিভার্সিটির অডিটোরিয়ামে ‘ভাষার রূপান্তর: ডিকলোনিয়াল প্রেক্ষাপটে ভাষা শিক্ষার প্রভাব’ শীর্ষক তিনদিনব্যাপী আন্তর্জাতিক কনফারেন্সের উদ্বোধন অনুষ্ঠানে প্রধান অতিথির এসব কথা বলেন।

অনুষ্ঠানে উপস্থিত ছিলেন ইউনিভার্সিটি অব লিবারেল আর্টসের অধ্যাপক ও লেখক সলিমুল্লাহ খান, ব্র্যাক ইউনিভার্সিটির প্রফেসর ইমেরিটাস এবং ব্র্যাক ইনস্টিটিউট অব অ্যাডুকেশনাল ডেভেলপমেন্টের প্রতিষ্ঠাতা ডিরেক্টর মনজুর আহমেদ, ব্র্যাক ইউনিভিার্সিটির ভাইস-চ্যান্সেলর প্রফেসর ফারহাত আনোয়ার, আন্তর্জাতিক মাতৃভাষা ইনস্টিটিউটের পরিচালক প্রফেসর  মোহাম্মদ আসাদুজ্জামান, ব্র্যাক ইউনিভার্সিটির বোর্ড অব ট্রাস্টিজের চেয়ারপারসন তামারা হাসান আবেদ, ব্র্যাক ইনস্টিটিউট অব ল্যাঙ্গুয়েজেসের সিনিয়র ডিরেক্টর লেডি সৈয়দা সারওয়াত আবেদ এবং ডিরেক্টর ড. শায়লা সুলতানা।

উপদেষ্টা বলেন, গবেষণায় দেখা গেছে যে, মাতৃভাষায় প্রাথমিক শৈশবের শিক্ষা উল্লেখযোগ্যভাবে সাক্ষরতার হার, জ্ঞান বিকাশ এবং সামগ্রিক শিক্ষার ফলাফলকে বৃদ্ধি করে। একই সময়ে বহুভাষিক শিক্ষা শিক্ষার্থীদেরকে অন্তর্ভুক্তি এবং আন্তঃসাংস্কৃতিক বোঝাপড়াকে উৎসাহিত করার সাথে সাথে বিশ্বের সাথে জড়িত হওয়ার সুযোগ সৃষ্টি করে। গতিশীল ভাষা শিক্ষা পদ্ধতি ব্যক্তিগত ও জাতীয় উন্নয়নের জন্য অপরিহার্য। বাংলাদেশে শিক্ষার সকল স্তরে শিক্ষার্থীদের ভাষাগত চাহিদা মেটাতে আমরা গুরুতর চ্যালেঞ্জের সম্মুখীন হই। শিক্ষক প্রশিক্ষণ, মানসম্পন্ন শিক্ষা এবং সম্পদ বরাদ্দের মতো সমস্যাগুলি ক্রমাগত বাধা। অনেক শ্রেণিকক্ষে অপর্যাপ্ত অবকাঠামো, শিক্ষার উপকরণের ঘাটতি এবং শিক্ষকদের জন্য অপর্যাপ্ত পেশাদার বিকাশের কারণে আপস করা হয়। বাংলা ও ইংরেজির প্রসার, সংস্কৃতির অবিচ্ছেদ্য অংশ আদিবাসী ও সংখ্যালঘু ভাষাসহ আমাদের সমৃদ্ধ ভাষাগত ঐতিহ্য সংরক্ষণকেও অগ্রাধিকার দিতে হবে।

এ আন্তর্জাতিক সম্মেলনের মূল উদ্দেশ্য হচ্ছে উপনিবেশিক প্রভাবের কারণে ভাষা শিক্ষার পরিবর্তনসমূহ পর্যালোচনা, সেই সাথে এই পরিবর্তনগুলো কিভাবে বৈশ্বিক শিক্ষাদানের পদ্ধতি ও ধরণকে প্রভাবিত করছে তা নিয়ে আলোচনা করা। কনফারেন্সে বাংলাদেশ এবং বিশ্বের বিভিন্ন প্রান্ত থেকে ৩০০ জনেরও বেশি গবেষক, শিক্ষার্থী এবং পেশাজীবী অংশ নিচ্ছেন।

#

জাহাঙ্গীর/ফাতেমা/রবি/সুবর্ণা/আলী/লিখন/২০২৪/.৩.০০ ঘণ্টা

তথ্যবিবরণী নম্বর: ১৮৩৫

**বাংলাদেশ ও দক্ষিণ কোরিয়ার EPA Negotiation Launching Ceremony অনুষ্ঠিত**

সিউল (দক্ষিণ কোরিয়া) ২৮ নভেম্বর:

আজ দক্ষিণ কোরিয়ার সিউলে অর্থনৈতিক অংশীদারিত্ব চুক্তি সম্পাদনের নেগোসিয়েশন শুরুর লক্ষ্যে বাংলাদেশ ও কোরিয়ার EPA Negotiation Launching Ceremony অনুষ্ঠিত হয়েছে। এ অনুষ্ঠানে বাংলাদেশের বাণিজ্য উপদেষ্টা শেখ বশিরউদ্দিন এবং দক্ষিণ কোরিয়ার বাণিজ্য মন্ত্রী Inkyo Cheong আনুষ্ঠানিক এ নেগোসিয়েশন শুরুর এ ঘোষণা দেন।

এছাড়া, EPA সম্পাদনের প্রাথমিক পদক্ষেপ হিসেবে দু’দেশের মধ্যে বাণিজ্য ও বিনিয়োগ উন্নয়ন কাঠামো সংক্রান্ত সমঝোতা চুক্তি (MoU) স্বাক্ষর করা হয়েছে।

  এসময় বাণিজ্য সচিব মোহাং সেলিম উদ্দিন এবং দক্ষিণ কোরিয়ার বাণিজ্য উপমন্ত্রী Jongwon Park নিজ নিজ দেশের পক্ষে সমঝোতা চুক্তি স্বাক্ষর করেন।

#

কামাল/রবি/সুবর্ণা/আলী/মানসুরা/২০২৪/১৪২৫ ঘণ্টা

তথ্যবিবরণী নম্বর: ১৮৩৪

**পানি সম্পদ উপদেষ্টার ইনস্টিটিউট অব ওয়াটার মডেলিং পরিদর্শন**

ঢাকা, ১৩ অগ্রহায়ণ (২৮ নভেম্বর):

পানি সম্পদ উপদেষ্টা সৈয়দা রিজওয়ানা হাসান গতকাল ঢাকার উত্তরায় ইনস্টিটিউট অব ওয়াটার মডেলিং পরিদর্শন করেছেন। এসময় সংস্থাটির বিভিন্ন কার্যক্রম পয়েন্ট প্রেজেন্টেশনের মাধ্যমে প্রদর্শন করা হয়। তিনি পাওয়ার পয়েন্টের বিভিন্ন বিষয় উল্লেখ করে বলেন, এ সংস্থাটিসহ সরকারি সংস্থাগুলোর একটা মটো বা স্লোগান থাকা উচিত যার মাধ্যমে সংস্থাটির সাধারণ উদ্দেশ্য জনগণ বুঝতে পারে।

সিলেটের জাফলংয়ে পিয়াং নদীর গতিপথ বদলে যাচ্ছে বিষয়টি উল্লেখ করে উপদেষ্টা বলেন, ওয়াটার মডেলিং অথরিটির পক্ষ থেকে জাফলংয়ে যান এবং গবেষণা করে দেখেন ওখানে কেন নদীটির গতিপথ বদলে যাচ্ছে। নদী হচ্ছে জীবন্ত সত্তা এটিকে বাঁচাতে হবে। বোর্ডের কার্যক্রম সম্পর্কে তিনি বলেন, ইনস্টিটিউট অব ওয়াটার মডেলিং এর ট্রাস্টি বোর্ডে নাগরিক সমাজকে আরো সম্পৃক্ত করতে হবে। বোর্ডে নারী সদস্যের সংখ্যা আরো বাড়ানো যায় কিনা বিষয়টি সংশ্লিষ্টদের বিবেচনা করার আহবান জানান তিনি। ইনস্টিটিউট অব ওয়াটার মডেলিং সংস্থাটি যে পানি সম্পদ ব্যবস্থাপনা, সেচ ব্যবস্থাপনা, নগর ড্রেনেজ ব্যবস্থাপনা, জিআইএসসহ পানি সম্পদ ব্যবস্থাপনার অন্যান্য ক্ষেত্রে বিশ্বমানের সেবা দিয়ে যাচ্ছে, তা মানুষকে আরো বেশি জানাতে হবে। এছাড়া, তিনি প্রতিষ্ঠানটির বিভিন্ন শাখা পরিদর্শন করেন এবং দেশের পানি সম্পদের সুষ্ঠু ব্যবস্থাপনায় সংস্থাটির কর্মকর্তাদের আরো গুরুত্বপূর্ণ ভূমিকা রাখার আহ্বান জানান।

পরে, পানি সম্পদ উপদেষ্টা ঢাকার রুপনগরে গোড়ান ও চটবাড়ী পন্ডিং এলাকা পরিদর্শন করেন এবং পন্ডিং এলাকার ভূমির জটিলতা নিরসন ও সৌন্দর্যবর্ধনের জন্য কার্যক্রম গ্রহণ করতে সংশ্লিষ্টদের নির্দেশ দেন। এসময় পানি সম্পদ সচিব নাজমুল আহসান, পানি উন্নয়ন বোর্ডের অতিরিক্ত মহাপরিচালক মোঃ এনায়েত উল্লাহ ও কেন্দ্রীয় অঞ্চলের প্রধান প্রকৌশলী মোঃ আসাদুজ্জামান প্রমুখ উপস্থিত ছিলেন।

#

মামুন/ফাতেমা/রবি/সুবর্ণা/আলী/মাসুম/২০২৪/১২৫৫ ঘণ্টা

জুলাই বিপ্লব অগ্রাধিকার

তথ্যবিবরণী নম্বর: ৪৮

**আজ থেকে টেলিভিশন চ্যানেলে প্রচারের জন্য**

**সকল ইলেকট্রনিক মিডিয়া**

ঢাকা, ১৩ অগ্রহায়ণ (২৮ নভেম্বর):

 সকল বেসরকারি টিভি চ্যানেল ও নিউজ পোর্টালসহ অন্যান্য ইলেকট্রনিক মিডিয়ায় নিম্নোক্ত জুলাই বিপ্লব-২০২৪ বিষয়ক ৪৪ সেকেন্ড ব্যাপী ভিডিওটি প্রচারের জন্য অনুরোধ করা হলো:

**মূলবার্তা:**

প্রধান উপদেষ্টার কার্যালয় থেকে প্রেরিতজুলাই বিপ্লব-২০২৪ এর ওপর নির্মিত ৪৪ সেকেন্ড ব্যাপী ভিডিওটি (ফাইল সংযুক্ত) আজ থেকে সুবিধাজনক বিভিন্ন সময়ে সকল বেসরকারি টিভি চ্যানেল, ইলেকট্রনিক মিডিয়া ও নিউজ পোর্টালে প্রচারের জন্যঅনুরোধ করা যাচ্ছে।

#

পিআইও/ফাতেমা/আসমা**/২০২৪/১০০০ ঘণ্টা**